text: শীর্ষ ২০ ইয়াবা গডফাদার বহাল | Online News Paper of Cox's BazarOnline News Paper of Cox's Bazar
  প্রকাশঃ ১০-০৪-২০১৯, ৮:১০ পূর্বাহ্ণ | সম্পাদনাঃ ১০-০৪-২০১৯, ৮:১০ পূর্বাহ্ণ
  মির্জা মেহেদী তমাল,বাংলাদেশ প্রতিদিন::
  টেকনাফে স্বরাষ্ট্রমন্ত্রী আসাদুজ্জামান খান এবং পুলিশ প্রধান ড. জাবেদ পাটোয়ারীর হাতে ইয়াবা ও অস্ত্র তুলে দিয়ে তালিকাভুক্ত ১০২ জন ইয়াবা কারবারি আত্মসমর্পণ করেন। সরকারের এই আহ্বানে যারা সাড়া দেননি তাদের বিরুদ্ধে কঠোর ব্যবস্থা নেওয়া হবে বলে ঘোষণা দেন পুলিশ কর্মকর্তারা। অথচ সেই অনুষ্ঠানে অতিথি হিসেবে গণ্যমান্য ব্যক্তিদের সঙ্গে আরও উপস্থিত ছিলেন সরকারের তালিকাভুক্ত ইয়াবা গডফাদার ও টেকনাফ উপজেলা চেয়ারম্যান জাফর আহমেদ। যিনি দেশের ইয়াবা সাম্রাজ্যের তিন ডনের এক ডন। এ সময় তার সঙ্গে আরও ছিলেন তালিকাভুক্ত আরেক ইয়াবা কারবারি শাহজাহান। এই শাহজাহান হলেন জাফর আহমেদের ছেলে এবং টেকনাফের ইউনিয়ন পরিষদ চেয়ারম্যান। তালিকাভুক্ত ইয়াবা গডফাদার জিয়াবুল হক এবং কবির আহমেদ। উখিয়া থানা পুলিশ তাদের দুজনকেই গ্রেফতার করে। পরে তাদের ৫ হাজার করে ইয়াবা ও অস্ত্রসহ আদালতে সোপর্দ করা হয়। কিন্তু অভিযোগ পাওয়া যায়, এই দুই কারবারিকে গ্রেফতারের পর অন্তত সাত দিন তাদের আটকে রাখা হয়। মোটা অঙ্কের টাকার বিনিময়ে তাদের সঙ্গে দফারফা হয়। কিছু ইয়াবা দিয়ে তাদের আদালতে পাঠিয়ে দেয়। এর কিছুদিন পর একই থানা পুলিশ সাইফুল, মোক্তার এবং মোস্তাক নামে তিন ভাইকে গ্রেফতার করে। তাদের বিরুদ্ধে অভিযোগ, তারা ইয়াবা ব্যবসায়ী। কিন্তু ইয়াবা ব্যবসা করেন, এমন কোনো তথ্য এলাকা ঘুরে পাওয়া যায়নি। এক সময় ছোট ভাইকে ছেড়ে দেওয়া হয় দেন দরবার করে। কিন্তু ছোট ভাই তার দুই ভাইকে ছাড়িয়ে আনার জন্য টাকা জোগাড় করতে পারেননি। পরে দুই ভাইয়ের লাশ উদ্ধার হয়।
  কক্সবাজরের একটি স্থানীয় সূত্র জানায়, 'মিয়ানমারের ইয়াবা ব্যবসায়ীদের একাংশ এখন আর কক্সবাজারকে মধ্যবর্তী এলাকা হিসেবে ব্যবহার করছে না। তারা তাদের যোগাযোগের মাধ্যমে সরাসরি ঢাকা বা উত্তরবঙ্গে ইয়াবা পাঠাচ্ছে। আর যারা প্রথমে কক্সবাজারে নিয়ে আসে তারা রোহিঙ্গাদের শিবিরগুলো ইয়াবা মজুদ রাখার জায়গা হিসেবে ব্যবহার করছে। স্থানীয় ব্যবসায়ীরা রোহিঙ্গাদের নিরাপদ মনে করে তাই এখন তাদের এই অবৈধ মাদক ব্যবসায় ব্যবহার করা হচ্ছে।' আত্মগোপনে আছেন তাদের মধ্যে তালিকাভুক্ত ইয়াবা গডফাদার হলো- সাবেক এমপি আবদুর রহমান বদি, ভাই কাউন্সিলর মৌলভী মুজিবুর রহমান, সারা দেশের আলোচিত ইয়াবা ডন হাজী সাইফুল করিম, জালিয়াডপাড়ার জাফর আলম প্রকাশ টিটি জাফর, টেকনাফের উপজেলা চেয়ারম্যান জাফর আহমদ ও তার ছেলে টেকনাফ সদর ইউপি চেয়ারম্যান শাহাজাহান মিয়া, বাহারছড়ার ইউপি চেয়ারম্যান মৌলভী আজিজ উদ্দিন ও তার ভাই উপজেলা ভাইস চেয়ারম্যান রফিক উদ্দিন, উখিয়া গুয়অলিয়ার ইউপি সদস্য মোস্তাক আহমদ, নুরুল হক ভুট্টো, কক্সবাজার শহরের বাস টার্মিনাল এলাকার শাহাজান আনসারী, তার ভাই কাশেম আনসারী, একই এলাকার আবুল কালাম ও তার ভাই বশির আহমদসহ অন্তত ২০ জন।
  টেকনাফ থানার ভারপ্রাপ্ত কর্মকর্তা প্রদীপ সাহা বলেন, যারা এখনো আত্মসমর্পণ করেননি তাদের জন্য সামনে খুব কঠিন সময় আসছে।